สรรพสามิตฉลุย!เศรษฐกิจฟื้นเก็บภาษีล้นเป้า
อธิบดีกรมสรรพสามิตเผยเศรษฐกิจไทยฟื้นตัวต่อเนื่องส่งผลให้การจัดเก็บภาษี 8 เดือนปี59 สูงกว่าเป้าหมาย 1.6 หมื่นล้านบาท
9 มิ.ย. 2559

อธิบดีกรมสรรพสามิตเผยเศรษฐกิจไทยฟื้นตัวต่อเนื่องส่งผลให้การจัดเก็บภาษี 8 เดือนปี59 สูงกว่าเป้าหมาย 1.6 หมื่นล้านบาท
นายสมชาย พูลสวัสดิ์ อธิบดีกรมสรรพสามิต เปิดเผยว่า เศรษฐกิจไทยฟื้นตัวต่อเนื่องส่งผลให้เก็บภาษีของกรมสรรพสามิตได้เกินเป้า ล่าสุดการเก็บภาษี 8 เดือน ของปี 2559 เก็บภาษีได้ 3.49 แสนล้านบาท สูงกว่าช่วงเดียวกันปีที่ผ่านมา 5.43 หมื่นล้านบาท หรือ 18.41% และสูงกว่าเป้าหมาย 1.6 หมื่นล้านบาท หรือ 5.10%
ทั้งนี้คาดว่าทั้งปีงบประมาณ 2559 การเก็บภาษีของกรมจะเกินเป้าหมายที่ตั้งไว้ 2-2.5 หมื่นล้านบาท ตามภาวะเศรษฐกิจที่ดินทำให้มีการซื้อใช้จ่ายมากขึ้น ตัวอย่างเช่นยอดการขายรถยนต์ในปีนี้ก็ยังขยายตัวได้ดี โดยผู้ประกอบการยังประเมินว่าจะมีการผลิตรถยนต์ทั้งหมด 2 ล้านคัน เป็นการส่งออก 1.2 ล้านคัน และขายภายในประเทศ 8 แสนคัน
สำหรับการเก็บภาษี 8 เดือน สินค้าที่มีอันดับสูงสุด 5 อันดับแรกได้แก่ 1 ภาษีน้ำมันเก็บภาษีได้ 1.14 แสนล้านบาท 2. ภาษีรถยนต์ 7.6 หมื่นล้านบาท 3. ภาษี เบียร์ 6.21 หมื่นล้านบาท 4. ภาษีสุรา 4.48 หมื่นล้านบาท และ 5.ภาษียาสูบ 4.3 หมื่นล้านบาท
นายสมชาย กล่าวว่า การเก็บภาษีน้ำหวานยังอยู่ระหว่างการศึกษาให้รอบด้าน ว่ามีผลกระบกับสุขภาพอย่างไร โดยจะหารือกับหน่วยงานที่เกี่ยวข้อง เช่น สำนักงานคณะกรรมการอาหารและยา (อ.ย.) รวมถึงจะหารือกับสภาอุตสาหกรรม และสภาหอการค้าไทย ถึงผลดีผลเสียที่เกิดขึ้น เพื่อจะเสนอให้ฝ่ายนโยบายเป็นผู้ตัดสินใจดำเนินการต่อ โดยนายสมชัย สัจจพงษ์ ปลัดคลัง ได้สั่งการให้ศึกษาให้เสร็จภายใน 1 เดือน
อธิบดีกรมสรรพสามิต กล่าวว่า การเก็บภาษีของกรมสรรพสามิต เก็บจากสินค้าหลายกลุ่ม และมีการศึกษาเก็บภาษีใหม่เพิ่มเติมเพื่อให้ฝ่ายนโยบายตัดสินใจ นอกจากการศึกษาเก็บภาษีน้ำหวาน ยังมีการศึกษาเก็บภาษีที่กระทบสิ่งแวดล้อม และสินค้าฟุ่มเฟือย เป็นต้น